text: » Vallesans a punt per a l'aventura del Dakar | EL9NOU.CAT
  Vallesans a punt per a l'aventura del Dakar
  Lucas Cruz, José Luis Criado i Javi Tamayo ultimen els detalls per la 40a edició del ral·li més dur del món
  29/12/2017 | 17:08
  Lucas Cruz, aquest dimecres, a Caldes, abans de marcar cap a Amèrica del Sud per participar al Dakar | Griselda Escrigas
  La 40a edició del ral·li Dakar començarà el proper dissabte a Amèrica del Sud i passarà per Perú, Bolívia i Argentina. Lucas Cruz, de Caldes, José Luis Criado, de la Roca, i Javi Tamayo, de Granollers, encaren la prova amb objectius diferents. Ferran Marco, de Vilanova, serà el copilot del camió d'Ales Loprais, amb opcions de victòria. També hi participarà Rafa Tornabell, de Santa Eulàlia, com a copilot de José Luis Peña, amb un Polaris.
  Lucas Cruz tornarà a ser el copilot de Carlos Sainz, al volant d'un Peugeot. Tots dos han hagut d'abandonar en les últimes tres edicions i encaren aquesta edició amb la voluntat de pujar al calaix més alt del podi. Tot i que les modificacions en el reglament, han beneficiat marques com Mini o Toyota, Cruz veu opcions de victòria. Les millores al cotxe de la marca francesa, que serà l'última edició que participa al Dakar, donen més opcions la parella Sainz-Cruz.
  José Luis Criado sumarà la seva 28a participació al Dakar i és, de llarg, l'home de l'estat espanyol amb més participacions. Hi tornarà de copilot del KH-7 Epsilon Team amb Jordi Juvanteny com a pilot. Qui també l'acompanyarà serà el debutant Javi Tamayo. El de Granollers serà l'encarregat de la navegació. Aquest any no faran l'assistència al camió del germans De Rooy i per tant podran ser més ambiciosos a la classificació general -l'any passat van aconseguir la 29a posició-. També es marquen com a objectiu guanyar la categoria de 6×6 i la de producció.
  El Dakar d'enguany acabarà el 20 de gener i tindrà 14 etapes, l'especial més curta serà de 31km i la més llarga de 522km per a cotxe i camions, i de 498km per a les motos.
  TOTA LA INFORMACIÓ EN L'EDICIÓ D'AQUEST DIVENDRES
  Carlos SainzDakarDakar 2018Dakar camionsDakar cotxesJavi TamayoJosé Luis CriadoKH-7 Epsilon TeamLucas Cruz